**Donald Frank "Don" Cheadle, Jr.** (s. 29. marraskuuta 1964 Kansas City, Missouri) on yhdysvaltalainen näyttelijä.

Ura
---

Cheadle aloitti elokuvauransa 1980-luvun puolessa välissä. Ensimmäinen pitkä teatterielokuva, jossa hän esiintyi, oli komedia *Autokoulun apuluokka* (*Moving Violations*) vuodelta 1985. Vuosina 1992–1993 hän esitti hotellinjohtaja Roland Wilsonia komediasarjassa *Golden Palace* (*The Golden Palace*) ja vuosina 1993–1995 piirisyyttäjä John Littletonia draamasarjassa *Rooman sheriffi* (*Picket Fences*). *Golden Palacen* ja *Rooman sheriffin* lisäksi Cheadle on esiintynyt myös useissa muissa televisiosarjoissa, pääosassa vuonna 2012 alkaneessa komediasarjassa *House of Lies* sekä yksittäisissä tai muutamissa jaksoissa muun muassa sarjoissa *Teho-osasto* (*ER*), *Simpsonit* (*The Simpsons*, äänirooli), *Hill Street Blues* ja *L.A. Law*.

Cheadle on ollut kuudesti ehdolla televisiopalkinto Emmyn saajaksi, vuonna 1999 kategorioissa paras miessivuosa minisarjassa tai televisioelokuvassa (elokuvasta *Rat Pack*) ja paras miespääosa minisarjassa tai televisioelokuvassa (elokuvasta *A Lesson Before Dying*), vuonna 2002 jälleen kategoriassa paras miessivuosa minisarjassa tai televisioelokuvassa (elokuvasta *Things Behind the Sun*), vuonna 2003 kategoriassa paras vieraileva miesnäyttelijä draamasarjassa (*Teho-osasto*) sekä vuosina 2012 ja 2013 kategoriassa paras miespääosa komediasarjassa (sarjasta *House of Lies*). Hän sai roolistaan televisioelokuvassa *Rat Pack*, jossa hänen roolihahmonaan oli Sammy Davis Jr. Golden Globen kategoriassa paras miessivuosa televisiosarjassa, minisarjassa tai televisioelokuvassa. Hänet palkittiin Golden Globella myös vuonna 2013 roolistaan televisiosarjassa *House of Lies*, kategoriassa paras miespääosa musikaali- tai komediasarjassa.

Cheadle oli vuonna 2005 ehdolla parhaan miespääosan Oscar-palkinnon saajaksi roolityöstään tositapahtumiin perustuvassa elokuvassa *Hotelli Ruanda* (*Hotel Rwanda*), jossa hän esitti hotellinjohtaja Paul Rusesabaginaa. Vuonna 2006 Paul Haggisin ohjaama elokuva *Crash*, jota Cheadle oli tuottamassa ja jonka yhtä päärooleista hän esitti, sai parhaan elokuvan Oscar-palkinnon. Cheadle itse oli Graham Watersin roolista ehdolla muun muassa Bafta-palkinnon ja SAG-palkinnon saajaksi kategoriassa paras miessivuosa. Myöhemmin hän oli tuottajana myös *Crashin* televisioversiossa. Cheadlen muihin palkintoehdokkuuksia saaneisiin rooleihin lukeutuu muun muassa radio- ja televisiojuontaja Petey Greenen osa elämäkertaelokuvassa *Talk to Me* (2007). Hän sai tuosta elokuvasta, jossa toimi myös vastaavana tuottajana, Independent Spirit Award -ehdokkuuden kategoriassa paras miespääosa.

Cheadlen muihin elokuviin kuuluvat muun muassa Steven Soderberghin ohjaamat *Traffic*, *Ocean’s Eleven – korkeat panokset*, *Ocean’s Twelve*, *Ocean’s Thirteen* ja *Mieletön juttu* (*Out of Sight*) sekä Paul Thomas Andersonin *Boogie Nights*. Hänen kaupallisesti menestynein elokuvansa vuoden 2013 loppuun mennessä on saman vuoden keväällä ensi-iltansa saanut *Iron Man 3*, jossa hän esitti James Rhodesia. Hän esitti samaa hahmoa myös elokuvassa *Iron Man 2* vuodelta 2010.

Cheadle opiskeli näyttelemistä California Institute of the Artsissa, jossa suoritti Bachelor of Fine Arts -tutkinnon. Hän on tehnyt elokuva- ja televisionäyttelemisen ohella myös pitkän uran teatterissa. Hänen tunnetuimpiin teatterirooleihinsa lukeutuu Boothin, toisen päähenkilön rooli Suzan-Lori Parksin kirjoittamassa, vuonna 2002 Pulitzer-palkinnon saaneessa näytelmässä *Topdog/Underdog*. Paitsi näyttelijänä, Cheadle on toiminut myös teatteriohjaajana.

Aktivismi
---------

Cheadle on kampanjoinut aktiivisesti Darfurin kansanmurhan lopettamisen puolesta. Vuonna 2007 hän kirjoitti aiheesta kirjan *Not on Our Watch: The Mission to End Genocide in Darfur and Beyond* yhdessä ihmisoikeusaktivisti John Prendergastin kanssa ja toimi dokumenttielokuvan *Darfur Now* tuottajana. Samana vuonna Black Entertainment Television (BET) palkitsi hänet Humanitarian of the Year -palkinnolla. Cheadle on ottanut kantaa myös ympäristökysymyksiin. Vuonna 2010 hänet nimitettiin Yhdistyneiden kansakuntien ympäristöohjelman (UNEP) hyväntahdon lähettilääksi.

Yksityiselämä
-------------

Cheadlella on kaksi lasta puolisonsa Bridgid Coulterin kanssa, vuosina 1994 ja 1996 syntyneet tyttäret.

Filmografia
-----------

* *3 Days* (1984) (lyhytelokuva)
* *Autokoulun apuluokka* (*Moving Violations*, 1985)
* *Punk* (1986) (lyhytelokuva)
* *Hamburger Hill* (1987)
* *Colors – jengit* (*Colors*, 1988)
* *The Cherry* (1989) (lyhytelokuva)
* *Tien päällä* (*Roadside Prophets*, 1992)
* *Golden Palace* (*The Golden Palace*, 1992–1993) (televisiosarja)
* *Meteorman* (*The Meteor Man*, 1993)
* *Lush Life* (1993) (TV)
* *Rooman sheriffi* (*Picket Fences*, 1993–1995) (televisiosarja)
* *Denverin keikka* (*Things to Do in Denver When You're Dead*, 1995)
* *Sinipukuinen paholainen* (*Devil in a Blue Dress*) (1995)
* *Harlemin legenda* (*Rebound: The Legend of Earl 'The Goat' Manigault*, 1996) (TV)
* *Rosewood* (1997)
* *Tulivuori* (*Volcano*, 1997)
* *Boogie Nights* (1997)
* *Koko kansan Bulworth* (*Bulworth*, 1998)
* *Mieletön juttu* (*Out of Sight*, 1998)
* *Rat Pack* (*The Rat Pack*, 1998) (televisioelokuva)
* *A Lesson Before Dying* (1999) (TV)
* *Operaatio Mars* (*Mission to Mars*, 2000)
* *Pettämätön järjestelmä* (*Fail Safe*, 2000) (TV)
* *Family Man – perhe on paras* (*The Family Man*, 2000)
* *Traffic* (2000)
* *Things Behind the Sun* (2001)
* *Manic* (2001)
* *Salasana: Swordfish* (*Swordfish*, 2001)
* *Rush Hour 2* (2001)
* *Ocean’s Eleven – korkeat panokset* *(Ocean’s Eleven*, 2001)
* *Ticker* (2002) (lyhytelokuva)
* *The United States of Leland* (2003)
* *Richard Nixonin salamurha* (*The Assassination of Richard Nixon*, 2004)
* *Crash* (2004)
* *Hotelli Ruanda* (*Hotel Rwanda*, 2004)
* *After the Sunset – keikka Bahamalla* (*After the Sunset*, 2004)
* *Ocean’s Twelve* (2004)
* *The Dog Problem* (2006)
* *Talk to Me* (2007)
* *Reign Over Me – ystävyyden voima* (*Reign Over Me*, 2007)
* *Ocean’s Thirteen* (2007)
* *Traitor* (2008)
* *Koirahotelli* (*Hotel for Dogs*, 2009)
* *Brooklyn’s Finest* (2009)
* *Iron Man 2* (2010)
* *The Guard* (2011)
* *House of Lies* (2012–2016) (televisiosarja)
* *Lento* (*Flight*, 2012)
* *Iron Man 3* (2013)
* *Avengers: Age of Ultron* (2015)
* *Captain America: Civil War* (2016)
* *Avengers: Infinity War* (2018)
* *Captain Marvel* (2019) (cameo)
* *Avengers: Endgame* (2019)
* *The Falcon and the Winter Soldier* (2021) (televisiosarja)
* *Space Jam: Uusi legenda* (2021)
* *What If...?* (2021) (äänirooli; televisiosarja)
* *Secret Invasion* (2023) (televisiosarja)
* *Armor Wars* (TBA)

Lähteet
-------

1. 1 2 3 4 5 6  Don Cheadle Biography *Yahoo! Movies*. Viitattu 14.7.2011. (englanniksi)
2. ↑  Don Cheadle Biography *starpulse.com*.  Arkistoitu 15.7.2011. Viitattu 14.7.2011. (englanniksi)
3. ↑  Don Cheadle Biography *Film Reference*. Viitattu 14.7.2011. (englanniksi)
4. ↑  Rochlin, Margy: Consultants With Their Pants on Fire *NYTimes.com*.  30.12.2011. Viitattu 24.9.2012. (englanniksi)
5. 1 2  Awards for Don Cheadle *The Internet Movie Database*. Viitattu 14.12.2013. (englanniksi)
6. ↑  Don Cheadle *Box Office Mojo*. Viitattu 14.12.2013. (englanniksi)
7. ↑  Don Cheadle *filmindependent.org*.  Arkistoitu 15.7.2011. Viitattu 15.7.2011. (englanniksi)
8. ↑  Actor Don Cheadle named UN Goodwill Ambassador for environment *UN News Centre*.  5.6.2010. Viitattu 15.7.2011. (englanniksi)
9. ↑  Don Cheadle *unep.org*.  Arkistoitu 14.12.2013. Viitattu 14.12.2013. (englanniksi)
10. ↑  Cheadle acts to stop Darfur genocide *CNN.com*.  4.5.2007. Viitattu 15.7.2011. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Don Cheadle**.
* Don Cheadle Internet Movie Databasessa. (englanniksi)

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Israel
* Yhdysvallat
* Tšekki
* Korea
* Alankomaat
* Puola

 |
|  |
| Tieteilijät | 
* CiNii

 |
|  |
| Taiteenala | 
* Grammy Awards
* MusicBrainz

 |
|  |
| Henkilöt | 
* Deutsche Biographie
* Elonet

 |
|  |
| Muut | 
* SNAC
* IdRef

 |

 |